અમદાવાદ: ગતા તા.ર૬ સપ્ટેમ્બરથી એએમટીએસના કોન્ટ્રાકટ બેઇઝ કંડકટરોએ હડતાળ પર ઊતરીને પ્રજાને બાનમાં લીધી છે. આ હડતાળને હવે એક મહિનો થશે પરંતુ ઉતારુઓની હાલાકીનો અંત આવે તેમ નથી. ગઇ કાલે હાઇકોર્ટે આ કંડકટરોને દર મહિને રૂ.રપ૦૦ની રાહત ચૂકવવાનો આદેશ આપવા છતાં પણ આજે હડતાળનું એલાન પાછું ખેંચાયું નથી. ગુજરાત મજદૂર સભા સંલગ્ન કોન્ટ્રાક્ટર આધારિત આશરે ૧૪૮૦ કંડકટરોને ઇન્ડસ્ટ્રિયલ ટ્રિબ્યૂનલ દ્વારા વચગાળાની રાહત તરીકે દર મહિને રૂ.ચાર હજાર ચુકવવાનો આદેશ આપતાં એએમટીએસના સત્તાવાળાઓ હાઇકોર્ટમાં ગયા હતા. ગઇ કાલે હાઇકોર્ટે રૂ.રપ૦૦ની રાહત ચૂકવવાનો આદેશ આપતાં તંત્ર અને હડતાળિયા કર્મચારીઓ વચ્ચે સમાધાનની આશા જાગી હતી.